
FØR DU GÅR I GANG


PRAKTISKE INFORMATIONER


De følgende betragtninger er vigtige at overveje, så du kommer godt i gang.


Metoden i denne guide er at forsøge at erkende os selv og virkeligheden som den er, og ikke som vi ønsker den skal være. Den benytter sig derfor ikke af forestillinger eller projekteringer, da sådanne forsøger at skabe en virkelighed fremfor at erkende den. Vi skal derfor have mod på at være åbne og ærlige overfor os selv og verden.


Meditation er ikke at tænke – det er meget mere. Det er også sansende, følende, erfarende, huskende, oplevende, nuværende og levende. Pas derfor på, at du ikke bare tænker eller forestiller dig noget, men rent faktisk oplever det.


Når du sætter dig for at meditere, så skal det have første prioritet. Så er det det eneste, du gør. Men det er ikke det samme som, at meditation skal prioriteres over alt andet. Den skal have din fulde opmærksomhed i den tidsramme, du har sat, men hverken før eller efter. Sørg for, at meditationen er adskilt fra resten af din hverdag.


Det er en god ide at strække ud inden du sætter dig, da det løsner op for spændinger samt åbner os for nye oplevelser.


Sørg for at sidde behageligt med rank ryg og kroppen i en symmetrisk position. Find et sted, hvor du er tryg og ikke kan blive udsat for pludselige forstyrrelser. Prøv at sidde udenfor en gang i mellem. Det en god måde at sikre sig, at vores meditation er forankret i virkeligheden, og giver os derudover muligheden for at følge årstidernes skiften. Find et fast tidspunkt hver dag og hold dig til det så vidt muligt, så meditationen bliver en rutine. Hvis du er seriøs mht. at lære at meditere, så skal det gøres i hvert fald seks dage om ugen. Aftal med dig selv, hvor lang tid den skal vare, men lad være med at sætte et ur. Omstil varigheden løbende, så den passer til dine behov. Er det for kort tid bliver det overfladisk, men sidder vi for lang tid bliver det måske kedeligt eller ubehageligt, og så kan man hurtigt miste motivationen. Når der kommer dage, hvor du er uoplagt eller slet og ret ikke gider, så gør det alligevel. Oplevelsen bliver ofte overraskende positiv alligevel og kan meget vel være lige præcis det, du havde brug for, bare uden at vide det. Prøv selv! Du kan både meditere med åbne og lukkede øjne eller skifte imellem de to. Hvad end der forstyrrer dig mindst.


Meditation kan både være udfordrende og let, og det er vigtigt med den rette balance mellem disse to modsætninger. Uden koncentration og viljestyrke kommer vi ingen vegne, men vi må heller ikke gøre det for seriøst og alvorligt, for så gider man ikke ret længe. Det kan være nødvendigt at sige til sig selv “nu tager du dig altså sammen”, men det kan på andre tidspunkter være lige så godt at sige “nå ja…”, og trække på skuldrene eller endda smilebåndet. Et smil er et lige så godt redskab som viljestyrke. Har du et minde, der altid får dig til at smile, så hav det i ærmet og smid det på bordet som en joker, hvis det går lidt trægt.


Du vil møde mange forskellige udfordringer, men prøv hver gang at træde et skridt tilbage og se objektivt på dem. Løs dem en ad gangen og prøv ikke at tage dem for seriøst. Møder du flere udfordringer på én gang, så vælg at arbejde med den, der forstyrrer mest, og lad de andre ligge. Er du stadig i tvivl, så vælg den, der kommer først ift. trinene. Det vil sige, hvis du har en udfordring i TRIN 2 og TRIN 5, så start med den i TRIN 2. Det kan være motiverende at tænke på, at alle de udfordringer, vi møder, er en del af os selv, så vi får noget ud af hver eneste gang, vi løser dem. Denne motivation er selvforstærkende og efter nogen tid, begynder man endda at byde disse udfordringer velkomne, da de indeholder en mulighed for udvikling.


Hvis dine oplevelser bliver decideret ubehagelige, eller hvis du oplever store udsving af følelsesmæssig art, så er det ikke under meditationen, de skal løses. Så gå i stedet en tur, find en at snakke med eller gå til din læge. Man skal som udgangspunkt have en vis balance i sit liv og i sin personlighed, ellers vil man opleve udfordringer, der er større, end man kan løse på egen hånd.

